Octopussy

Octopussy er bresk njósnamynd frá 1983 og þrettánda myndin sem Eon Productions gerðu um leyniþjónustumanninn James Bond. Þetta var sjötta myndin þar sem Roger Moore lék aðalhlutverkið og önnur myndin sem John Glen leikstýrði. Handritið var eftir George MacDonald Fraser, Richard Maibaum og Michael G. Wilson. Titillinn er fenginn úr smásögu eftir Ian Fleming. Sagan er að mestu frumsamin, en inniheldur eitt atriði úr annarri smásögu, „The property of a lady“.

Í myndinni fæst Bond við sovéska stríðshaukinn Orlov hershöfðingja (Steven Berkoff), sem er andsnúinn afvopnunarviðræðum risaveldanna á tímum kalda stríðsins. Til að fjármagna aðgerðir sínar hefur Orlov stolið skartgripum úr safni Rómanovættar og skipt þeim út fyrir eftirlíkingar. Smyglarinn Karim Khan (Louis Jordan) og athafnakonan Octopussy (Maud Adams), aðstoða Orlov við að koma skartgripunum í verð á Vesturlöndum, og nýta til þess fjölleikahús sem Octopussy rekur. Bond rekur slóðina til Udaipur á Indlandi þar sem hann fréttir af fundi Khan og Orlovs í Karl Marx-Stadt. Orlov hyggst nota sirkusinn til að koma kjarnorkjusprengju inn á bandaríska herstöð í Vestur-Þýskalandi, en Bond tekst að aftengja sprengjuna á síðustu stundu. Menn Gogols hershöfðingja (Walter Gotell) drepa Orlov. Lokaatriði myndarinnar er uppgjör milli Octopussy og Khan, þar sem Khan og handbendi hans, Gobinda (Kabir Bedi), ná að flýja í flugvél með Octopussy sem gísl. Bond berst við Gobinda á þaki flugvélarinnar og bjargar Octopussy rétt áður en vélin rekst á klettavegg með Khan innanborðs.

Myndin var tekin á nokkrum stöðum í Berlín (Checkpoint Charlie, Potsdamer Platz, Spandau-fangelsið) og í Rajastan á Indlandi (Udaipur, Monsúnhöllin, Vatnahöllin og Jag Mandir-höll). Mörg atriði voru tekin í Bretlandi og lokaatriðið var að hluta tekið í Utah í Bandaríkjunum. John Barry sá um tónlistina og samdi upphafslagið, „All time high“, sem var flutt af Rita Coolidge.

Octopussy var fyrsta Bondmyndin sem Metro-Goldwyn-Mayer dreifðu eftir kaupin á United Artists árið 1981. Tekjur myndarinnar voru eilítið minni en fyrri myndar, en náðu þó 187,5 milljón dölum á heimsvísu. Myndin gekk talsvert betur en Bondmynd Warner Bros, Segðu aldrei aftur aldrei, sem kom út sama ár. Myndin hefur fengið misjafna dóma; hrós fyrir tökustaði og spennuatriði, en gagnrýni fyrir ruglingslegt handrit, gamaldags karlrembuhúmor, og leik Moore og Adams. Myndin var jólamynd Tónabíós 1983 og fyrsta Bondmyndin sem var sýnd á Íslandi sama ár og hún var frumsýnd alþjóðlega. Segðu aldrei aftur aldrei var jólamynd Bíóhallarinnar á sama tíma.

 Tilvísanir 

Flokkur:Njósnamyndir
Flokkur:Breskar kvikmyndir
Flokkur:Kvikmyndir frumsýndar 1983
Flokkur:James Bond-kvikmyndir